1. ปัจจัยความเสี่ยง

  ลักษณะธุรกิจของบริษัทฯ ปัจจัยความเสี่ยงที่อาจเกิดขึ้น
  แนวโน้มหรือความเป็นไปได้ที่จะเกิดความเสี่ยง เป็นดังนี้ คือ

1.1 ความเสี่ยงในการประกอบธุรกิจ

  นับตั้งแต่ช่วงที่เกิดภาวะวิกฤตเศรษฐกิจปี พ.ศ.2540 เป็นต้นมา
  ธุรกิจพัฒนาอสังหาริมทรัพย์เป็นธุรกิจหนึ่งที่มีความเสี่ยงในการประกอบธุรกิจค่อนข้างสูง
  เนื่องจากเป็นธุรกิจที่จำเป็นต้องอาศัยฐานเงินลงทุนจำนวนมากซึ่งมาจากการกู้ยืมเป็นส่วนใหญ่
  ทำให้มีภาระดอกเบี้ยจ่ายจำนวนมาก
  อีกทั้งยอดขายที่คาดว่าจะเกิดขึ้นยังต้องอาศัยแรงซื้อจากผู้บริโภคที่ตั้งอยู่บนพื้นฐานของรายได้ในอนาคต
  ซึ่งขึ้นอยู่กับอัตราการขยายตัวทางเศรษฐกิจของประเทศเป็นสำคัญ โดยในช่วงปี พ.ศ. 2545
  ภาวะเศรษฐกิจโดยรวมของประเทศไทยเริ่มมีสัญญาณการฟื้นตัวที่ดีขึ้น
  ประชาชนมีรายได้ที่มั่นคงมากขึ้น
  อัตราดอกเบี้ยเงินฝากและเงินกู้อยู่ในระดับต่ำทำให้ประชาชนเริ่มกลับมาซื้อที่อยู่อาศัยโดยเฉพาะบ้านเดี่ยว
  ทำให้ผู้ประกอบการที่ผ่านการปรับปรุงโครงสร้างหนี้แล้วมีรายได้ที่เพิ่มขึ้น
  ซึ่งทำให้สามารถลดความเสี่ยงในการประกอบธุรกิจได้มากขึ้น

1.2 ความเสี่ยงทางด้านต้นทุนโครงการ

  ความเสี่ยงทางด้านต้นทุนโครงการมีปัจจัยหลักมาจากราคาน้ำมัน
  และต้นทุนค่าก่อสร้างที่สูงขึ้นในช่วง 2-3 ปีที่ผ่านมา ทำให้ราคาวัสดุก่อสร้างมีการปรับตัวสูงขึ้น
  ค่าจ้างผู้รับเหมาที่สูงขึ้น ทำให้ต้นทุนโครงการสูงขึ้น ในปี พ.ศ. 2548
  บริษัทฯไม่ได้รับผลกระทบจากต้นทุนโครงการที่สูงขึ้นมากนักเนื่องจากบริษัทฯได้มีการก่อสร้างโครงการแล้วเสร็จ

1.3 ความเสี่ยงทางด้านการเงิน

  ผลกระทบจากภาวะวิกฤตเศรษฐกิจตั้งแต่ปี พ.ศ. 2540
  ที่ผ่านมายังคงส่งผลกระทบต่อการให้สินเชื่อแก่ผู้ประกอบการพัฒนาอสังหาริมทรัพย์อยู่
  แต่สถานการณ์เริ่มมีทิศทางที่ดีขึ้นจากการที่บริษัทผู้ประกอบการพัฒนาอสังหาริมทรัพย์มีการปรับปรุงโครงสร้างหนี้ใหม่
  ทำให้มีศักยภาพในการกู้เงินเพื่อนำมาใช้ในการพัฒนาโครงการใหม่ๆได้อย่างต่อเนื่อง
  ตลอดจนภาระดอกเบี้ยจ่ายก็ลดลงเนื่องจากอัตราดอกเบี้ยในตลาดยังคงอยู่ในระดับต่ำ
  การพัฒนาโครงการของบริษัทฯไม่มีความจำเป็นต้องใช้เงินทุนจำนวนมากเ
  เนื่องจากโครงการของบริษัทฯได้มีการก่อสร้างแล้วเสร็จ
  อีกทั้งบริษัทฯกำลังอยู่ระหว่างกระบวนการปรับปรุงโครงสร้างหนี้และการฟื้นฟูกิจการซึ่งหลังจากดำเนินการแล้วเสร็จจะทำให้บริษัทฯสามารถเพิ่มช่องทางการระดมทุนได้อีก

  บริษัทฯมีความเสี่ยงจากความผันผวนของอัตราดอกเบี้ย
  และของอัตราแลกเปลี่ยนเงินตราต่างประเทศในตลาด และจากการที่คู่สัญญาไม่ปฎิบัติตามสัญญา
  บริษัทฯไม่มีนโยบายประกอบธุรกรรมตราสารอนุพันธ์ทางการเงินเพื่อการเก็งกำไรหรือเพื่อการค้า

  1.4 ความเสี่ยงจากอัตราดอกเบี้ย

  ความเสี่ยงจากอัตราดอกเบี้ยนี้เกิดขึ้นจากความผันผวนของอัตราดอกเบี้ยในตลาดในอนาคต
  ซึ่งจะส่งผลกระทบต่อผลการดำเนินงานและกระแสเงินสดของบริษัทฯและบริษัทย่อย
  บริษัทฯและบริษัทย่อยมีความเสี่ยงจากอัตราดอกเบี้ยเนื่องจากมีเงินฝากกับสถาบันการเงิน
  เงินให้กู้ยืมแก่ลูกหนี้อื่น เงินให้กู้ยืมแก่กิจการที่เกี่ยวข้องกัน เงินเบิกเกินบัญชี
  เงินกู้ยืมจากสถาบันการเงิน และเงินกู้ยืมจากกิจการที่เกี่ยวข้องกัน
  ซึ่งบางส่วนมีอัตราดอกเบี้ยคงที่ อย่างไรก็ตาม ผู้ให้กู้ของบริษัทฯ
  และบางส่วนของบริษัทย่อยได้ยื่นขอรับชำระหนี้ตามแผนฟื้นฟูกิจการของบริษัทฯและบริษัทฯได้ปรับปรุงหนี้สินของบริษัทฯ
  โดยส่วนใหญ่ให้เป็นไปตามคำขอชำระหนี้ของผู้ให้กู้แล้ว
  บริษัทฯและบริษัทย่อยจึงมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

  1.5 ความเสี่ยงจากอัตราแลกเปลี่ยน

  บริษัทฯและบริษัทย่อยมีความเสี่ยงจากอัตราแลกเปลี่ยนเงินตราต่างประเทศ
  เนื่องจากบริษัทฯและบริษัทย่อยมีเงินให้กู้ยืมแก่บริษัทที่เกี่ยวข้องกัน
  เงินกู้ยืมและภาระหนี้สินจากการทำสัญญาแลกเปลี่ยนสกุลเงินต่างประเทศเป็นสกุลเงินต่างประเทศ
  ซึ่งบริษัทฯและบริษัทย่อยมิได้ทำสัญญาป้องกันความเสี่ยงอัตราแลกเปลี่ยนไว้

  ณ วันที่ 31 มีนาคม 2549
  บริษัทฯและบริษัทย่อยมีหนี้สินที่เป็นเงินตราต่างประเทศซึ่งไม่ได้มีการทำสัญญาป้องกันความเสี่ยงด้านอัตราแลกเปลี่ยนเป็นจำนวน
  348 ล้านเหรียญสหรัฐฯ อย่างไรก็ตาม
  หนี้สินที่เป็นเงินตราต่างประเทศทั้งหมดจะถูกชำระเป็นเงินบาทตามอัตราแลกเปลี่ยนที่ระบุไว้ในแผนฟื้นฟูกิจการ

1.6 ความเสี่ยงด้านการให้สินเชื่อ

  บริษัทฯและบริษัทย่อยมีความเสี่ยงด้านสินเชื่อจากลูกหนี้การค้าและลูกหนี้การค้าอื่น อย่างไรก็ตาม
  เนื่องจากบริษัทฯและบริษัทย่อยได้ขายและให้บริการกับลูกค้าที่มีฐานะด้านการชำระหนี้ดีเป็นส่วนใหญ่
  ดังนั้นบริษัทฯและบริษัทย่อย
  จึงไม่คาดว่าจะได้รับความเสียหายที่เป็นสาระสำคัญจากการเรียกชำระหนี้จากลูกหนี้เหล่านั้น

1.7 ความเสี่ยงของบริษัทฯในการฟื้นฟูกิจการ

  บริษัทฯได้ทำการปรับปรุงโครงสร้างหนี้โดยเข้าสู่กระบวนการฟื้นฟูกิจการผ่านศาลล้มละลายกลาง
  โดยบริษัทฯเข้าสู่กระบวนการฟื้นฟูกิจการตั้งแต่ปี พ.ศ. 2546 โดยมีรายละเอียดดังต่อไปนี้

  18 สิงหาคม 2546 บริษัท ยงสุ จำกัด เจ้าหนี้ของบริษัทรายหนึ่ง
  ได้ยื่นคำร้องขอฟื้นฟูกิจการของบริษัทฯต่อศาลล้มละลายกลาง และบริษัทฯเสนอตนเองเป็นผู้ทำแผน

  30 ธันวาคม 2546 ศาลล้มละลายกลางได้มีคำสั่งให้ฟื้นฟูกิจการโดยตั้งบริษัท ธนายง จำกัด

  (มหาชน) เป็นผู้บริหารชั่วคราว

  15 มีนาคม 2457 ศาลล้มละลายกลางได้มีคำสั่งตั้ง บริษัท ธนายง จำกัด (มหาชน)
  เป็นผู้ทำแผนฟื้นฟูกิจการของบริษัทฯ

  31 มีนาคม 2548 ที่ประชุมเจ้าหนี้มีมติยอมรับแผนฟื้นฟูกิจการ

  30 พฤษภาคม 2548 ศาลล้มละลายกลางมีคำสั่งเห็นชอบกับแผนฟื้นฟูกิจการ โดยมีบริษัท ธนายง
  จำกัด (มหาชน) เป็นผู้บริหารแผน

  7 กรกฎาคม 2548 เพื่อปฎิบัติตามแผนฟื้นฟูกิจการ
  ศาลล้มละลายกลางเห็นชอบให้บริษัทฯลดทุนจดทะเบียน โดยให้แก้ไขหนังสือบริคณห์สนธิ ข้อ.4
  จากทุนจดทะเบียนเดิม 4,684,557,000 บาท เหลือทุนจดทะเบียน 3,677,468,400 บาท
  แบ่งออกเป็น 367,746,840 หุ้น

  26 กรกฎาคม 2548 โดยคำสั่งศาลล้มละลายกลาง
  อนุญาตให้บริษัทฯย้ายที่ตั้งสำนักงานแห่งใหญ่จากเลขที่ 100-100/1 หมู่ 4 ถนนบางนา-ตราด
  กม. 14 ตำบลบางโฉลง อำเภอบางพลี จังหวัดสมุทรปราการ ไปอยู่เลขที่ 21 ซอยเฉยพ่วง
  ถนนวิภาวดีรังสิต แขวงจอมพล เขตจตุจักร กรุงเทพมหานคร

  9 สิงหาคม 2548 โดยคำสั่งศาลล้มละลายกลาง
  อนุญาตให้บริษัทฯแปลงมูลค่าหุ้นที่ตราไว้จากหุ้นละ 10 บาท เป็นหุ้นละ 1 บาท

  16 กันยายน 2548 โดยคำสั่งศาลล้มละลายกลาง
  อนุญาตให้บริษัทฯลดทุนจดทะเบียนและเปลี่ยนแปลงทุนชำระแล้วจากเดิมทุนจดทะเบียน
  3,677,468,400 บาท เป็นทุนจดทะเบียน 533,333,333 บาท ทุนชำระแล้ว 533,333,333
  บาท

  6 ตุลาคม 2548 โดยคำสั่งศาลล้มละลายกลาง อนุญาตให้บริษัทฯเพิ่มทุนจดทะเบียนอีกจำนวน
  4,800,000,000 บาท จากเดิมทุนจดทะเบียน 533,333,333 บาท แบ่งออกเป็น
  533,333,333 หุ้น รวมเป็นทุนจดทะเบียน 5,333,333,333 บาท แบ่งออกเป็น
  5,333,333,333 หุ้น มูลค่าหุ้นละ 1 บาท

  28 กุมภาพันธ์ 2549 ที่ประชุมเจ้าหนี้มีมติยอมรับข้อเสนอขอแก้ไขแผนฟื้นฟูกิจการ

  24 เมษายน 2549 ศาลล้มละลายกลางมีคำสั่งเห็นชอบกับแผนฟื้นฟูกิจการฉบับแก้ไข

  1.8
  ความเสี่ยงของบริษัทฯที่อยู่ในข่ายอาจถูกเพิกถอนจากการเป็นบริษัทจดทะเบียนในตลาดหลักทรัพย์แห่งประเทศไทย

  เมื่อวันที่ 9 กรกฎาคม 2544
  ตลาดหลักทรัพย์แห่งประเทศไทยได้ประกาศให้บริษัทฯเข้าเกณฑ์อาจถูกเพิกถอนจากการเป็นหลักทรัพย์จดทะเบียน
  และให้บริษัทฯจัดทำแผนตามเกณฑ์การฟื้นฟูกิจการของตลาดหลักทรัพย์
  เพื่อให้บริษัทฯพ้นเหตุแห่งการถูกเพิกถอนจากการเป็นหลักทรัพย์จดทะเบียน
  โดยศาลล้มละลายกลางได้มีคำสั่งเห็นชอบกับแผนฟื้นฟูกิจการดังกล่าวแล้ว
  ขณะนี้บริษัทฯยังไม่สามารถดำเนินการให้พ้นเหตุแห่งการถูกเพิกถอนได้ ดังนั้น
  ตลาดหลักทรัพย์จะถอนหลักทรัพย์ของบรัษัทฯออกจากกระดานซื้อขายและย้ายหลักทรัพย์ไปยังกลุ่มบริษัทจดทะเบียนที่แก้ไขการดำเนินการไม่ได้ตามกำหนด
  (Non-performing group) ตั้งแต่วันที่

  3 กรกฎาคม 2549 เป็นต้นไป อย่างไรก็ตาม บริษัทฯยังคงมีสถานะเป็นบริษัทจดทะเบียน
  และมีหน้าที่ปฎิบัติตามข้อกำหนดของตลาดหลักทรัพย์ฯทุกประการ
  และบริษัทฯต้องรายงานความคืบหน้าของการฟื้นฟูกิจการทุกไตรมาส
  โดยนำส่งพร้อมงบการเงินหรือภายในวันเดียวกับวันที่ครบกำหนดส่งงบการเงินของบริษัทจดทะเบียนในแต่ละไตรมาสจนกว่าจะพ้นเหตุแห่งการถูกเพิกถอน